Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2019/C 3/09)

Euroopan komissio on hyväksynyt tämän Euroopan komission asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

Tämä vähäisen muutoksen hyväksymistä koskeva hakemus julkaistaan komission DOOR-tietokannassa.

YHTENÄINEN ASIAKIRJA

”ZAMPONE MODENA”

EU-nro: PGI-IT-01501-AM01–20.4.2018

SAN ( ) SMM ( X )

1. Nimi tai nimet

”Zampone Modena”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (keitetyt, suolatut, savustetut jne.)

3.2 Kuvaus 1 kohdassa nimetystä tuotteesta

Nimitys ”Zampone Modena” on varattu kypsytetylle suolalihatuotteelle, jolla kulutukseen saatettaessa on seuraavat aistinvaraiset, kemialliset ja fysikaalis-kemialliset ominaisuudet:

Ominaisuudet:

koostumus: tuotetta on voitava leikata helposti viipaleiksi, jotka eivät saa murentua

leikkauspinta: koostumus on kiinteä ja tasaisen rakeinen

leikatun viipaleen väri: epäyhtenäinen, punaiseen vivahtava vaaleanpunainen

maku: tyypillinen maku

Lihan kemialliset ja fysikaalis-kemialliset ominaisuudet:

kokonaisproteiinipitoisuus: vähintään 17 %

rasva/proteiinisuhde: enintään 1,9

kollageeni/proteiinisuhde: enintään 0,5

vesi/proteiinisuhde: enintään 2,70

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Zampone Modena” valmistetaan seoksesta, joka koostuu poikkijuovaisia lihaksia sisältävästä sianlihasta, silavasta, sian kamarasta, suolasta, kokonaisista tai murskatuista pippureista. Muita mahdollisia ainesosia ovat seuraavat: viini, vesi hyvien teollisten tapojen mukaisesti, luontaiset aromit, mausteet ja yrtit, sokeri ja/tai dekstroosi ja/tai fruktoosi, natriumnitriitti ja/tai kalium, jota voi olla tuotteessa korkeintaan 140 miljoonasosaa, askorbiinihappo ja sen natriumsuola. Savuaromien käyttö ei ole sallittua. Seos pursotetaan eturaajan nahasta tehtyyn päällykseen, jossa on sorkka mukana ja joka on sidottu yläpäästä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Zampone Modenan valmistus käsittää seuraavat vaiheet: raaka-aineiden valmistelu, jauhaminen, massan sekoittaminen, täyttö, minkä jälkeen tuoreena kaupan pidettävä tuote kuivataan ja kypsytettynä kaupan pidettävä tuote mahdollisesti esikypsytetään ja lämpökäsitellään asianmukaisella tavalla.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

”Zampone Modena” myydään kokonaisena. Tuoreet tuotteet myydään pakkaamattomina tai pakattuina ja kypsytetyt tuotteet asianmukaisessa ilmatiiviissä pakkauksessa. Pakkaustoimien on tapahduttava ainoastaan 4 kohdassa yksilöidyllä maantieteellisellä tuotantoalueella.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojatun maantieteellisen merkinnän ”Zampone Modena” nimi ja välittömästi sen jälkeen maininta ”Indicazione Geografica Protetta” (suojattu maantieteellinen merkintä) ja/tai lyhenne ”IGP” (SMM) on merkittävä etikettiin selkein lähtemättömin kirjaimin, jotka erottuvat selvästi muista etiketissä olevista merkinnöistä. Muiden kuin nimenomaisesti mainittujen luonnehdintojen lisääminen on kielletty. Nimiin, toiminimiin ja tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

4. Maantieteellisen alueen tarkka rajaus

Zampone Modenan perinteinen tuotantoalue sijoittuu seuraavista Italian maakunnista muodostuvalle maantieteelliselle alueelle: Modena, Ferrara, Ravenna, Rimini, Forlì-Cesena, Bologna, Reggio nell’Emilia, Parma, Piacenza, Cremona, Lodi, Pavia, Milano, Varese, Como, Lecco, Bergamo, Brescia, Mantova, Verona ja Rovigo.

5. Yhteys maantieteelliseen alueeseen

Zampone Modenan maine on yhteydessä sen perinteiseen valmistusalueeseen. ”Zampone Modena” on alun perin Modenasta peräisin oleva valmiste, jota on myöhemmin alettu valmistaa myös muissa Pohjois-Italian osissa, jonne tällaisten sianlihatuotteiden valmistamisen edellyttämät taidot levisivät. Zampone Modenaa on valmistettu jo 1500-luvun alusta alkaen. Valmistajien yritteliäisyys ja perimätietona sukupolvelta toiselle välittynyt tekninen osaaminen ovat tuotteen valmistamisen edellytys, ja sen ominaispiirteissä heijastuvat yhä ympäristölliset sekä inhimilliset tekijät. Zampone Modenan mainetta todistavat lukuisat kirjalliset lähteet.

Tuotantoalueen ympäristölliset sekä inhimilliset tekijät vaikuttavat tämän maantieteellisellä merkinnällä suojatun tuotteen ominaisuuksiin. Ympäristöllisiin tekijöihin vaikuttavat tuotantoalueella vallitsevat Italian pohjois- ja keskiosien tyypilliset ilmasto-olot. Kiistaton yhteys perinteiseen tuotantoalueeseen ilmenee valmistajien teknisessä osaamisessa, sillä aikojen kuluessa on muodostunut pätevä ammattikunta, joka on säilyttänyt vakiintuneiden perinteiden mukaiset valmistusmenetelmät. Perinteiden sekä ympäristöllisten tekijöiden lisäksi tuotteen ainutlaatuisiin ominaisuuksiin vaikuttaa myös tuotantoalueen sosiaalinen ja taloudellinen kehitys.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Hallitus on aloittanut kansallisen vastaväitemenettelyn julkaisemalla 26.2.2018 Italian tasavallan virallisen lehden numerossa 47 suojatun maantieteellisen merkinnän ”Zampone Modena” eritelmän muutosehdotuksen.

Eritelmän täydellinen teksti on saatavissa Internet-osoitteesta: http://www.politicheagricole.it/flex/cm/pages/ServeBLOB.php/L/IT/IDPagina/3335

(1) EUVL L 179, 19.6.2014, s. 17.